Prije nekoliko dana skinute su dizalice s najvišeg nebodera u Hrvatskoj, u Strojarskoj ulici, koji će bit useljiv do kraja godine. Neboder je visok 96,15 metara ima 25 katova i terasu na samom vrhu s koje puca pogled na cijeli Zagreb.

Neboder je dio poslovno-stambenog kompleksa u koji je domaća tvrtka VMD promet uložila oko sto milijuna eura. Za usporedbu, približno toliko teška je i investicija Ikee u Zagrebu, no za razliku od tog ulaganja, u Strojarsku je uložen domaći kapital. Cijeli kompleks pokazao je direktor tvrtke Antun Mikec, kazavši da je riječ o najvećem projektu koji se u protekle dvije godine gradio u Hrvatskoj.

Sadržaji za odmor

– Gradnja je trajala dvije godine i dva mjeseca, većina stanova je prodana, a trenutačno dogovaramo najam poslovnih prostora u velikom neboderu – kazao je Mikec. Uz veliki neboder, kompleks čine i manji neboder od 13 katova u kojem već nekoliko mjeseci posluju brojne tvrtke i institucije, dvije stambene zgrade sa 111 stanova veličine od 60 do 130 četvornih metara te dvije manje poslovne zgrade. Ispod cijelog kompleksa prostire se velika popločana podzemna garaža sa 850 parkirnih i garažnih mjesta te zasebnom autopraonicom. Unutar kompleksa nalazi se i dvorana za aerobik, sauna te dvorana za sastanke, prezentacije te rođendane i proslave.

Foto: Daniel Kasap/Pixsell

Veliki poslovni prostor za simboličnu svotu tvrtka je iznajmila i tetama koje su otvorile privatan vrtić za 70-ak djece zaposlenih i stanara. Unutar kompleksa smještena je i trgovina mješovitom robom, dva restorana i kafića, a prostore su zakupile i privatne škole, ordinacije te najjače svjetske tvrtke i institucije. Poslovni prostor tvrtka iznajmljuje za 12,5 eura po kvadratu (uz 2,5 eura po kvadratu za sve režijske troškove), a stanovi su planuli za cijenu od 2200 do 2400 eura po kvadratu.

Garantiraju uštedu

– U zgradama imamo i najbolju telekomunikacijsku i informatičku opremu, što je privuklo brojne tvrtke te zasebne agregate za struju pa u slučaju problema s isporukom možemo funkcionirati posve neovisno – kazao je Mikec. Dodao je da su zbog izuzetne kvalitete i najmodernijih materijala troškovi za grijanje u njihovim stanovima manji za 50 posto u odnosu na susjedne zgrade.

– Ako netko za grijanje plati više od polovice troškova koliko imaju stanari u susjednim zgradama, mi ćemo mu pokriti trošak – istaknuo je Mikec. Napomenuo je kako je riječ o velikoj investiciji od koje se u državnu blagajnu slilo 130 milijuna kuna različitih poreza te u gradsku 26 milijuna kuna za komunalnu naknadu. Na gradnji kompleksa u špici je sudjelovalo i 900 radnika.

Rekordi Zagrebačka katedrala 108 metara Eurotower 96 metara Zagrepčanka 94,6 metara Cibonin toranj 92 metra Sky office tower 81 metar Zagrebtower 79 metara Ilički neboder 70 metara